Margmenni var við opnun gestastofu að Malarrifi í gær , sama dag og Þjóðgarðurinn Snæfellsjökull hélt upp á 15 ára afmæli sitt . Enduropnuð var sýning um náttúru og sögu þjóðgarðsins í húsnæði þjóðgarðsins að Malarrifi sem hefur nú verið gert upp með glæsibrag . Sigrún Magnúsdóttir , umhverfis - og auðlindaráðherra , opnaði gestastofuna formlega og flutt voru ávörp frá fulltrúum þjóðgarðsins , Umhverfisstofnunar og sveitarfélagsins Snæfellsbæjar . Sagði ráðherra að afar vel væri að verki staðið við uppbyggingu þjóðgarðsins og gestastofunnar . „ Þetta er augljóslega gert með mikilli alúð fyrir sögunni og umhverfinu þar sem gamalt fjárhús innan þjóðgarðsins er nýtt á skemmtilegan hátt í þessum tilgangi . “ Sagði hún að nú þegar þjóðgarðurinn væri orðinn 15 ára væri augljóst að hann væri að komast á legg – ánægjulega kæmi á óvart að sjá þá uppbyggingu sem ætti sér stað á fjölmörgum stöðum innan garðsins sem byggi yfir mikilli fjölbreytni . Opnun gestastofunnar myndi styrkja svæðið í heild og í henni fælist gott upphaf að frekari uppbyggingu en m.a. er áformað að reisa þjóðgarðsmiðstöð á Hellissandi . Húsnæðið sem tekið var formlega í notkun í gær var áður fjárhús og hlaða , en þar rúmast nú gestastofa og upplýsingamiðstöð , vinnu - og fundaraðstaða , starfsmannaaðstaða , geymsla og vinnurými . Með því hefur aðstaða þjóðgarðsins , starfsmanna og gesta batnað til muna . Ber t.d. að nefna að nú eru aðgengileg salerni fyrir ferðamenn allan sólarhringinn í húsinu . Gestastofa þjóðgarðsins hefur verið opin stærsta hluta ársins en stefnt verður að heilsársopnun alla daga ársins enda nauðsynlegt að bregðast við vaxandi fjölgun ferðamanna árið um kring . Í sumar verður opið frá klukkan 10 til 17 alla daga vikunnar .